MFCปิดทาร์เก็ตฟันด์กองที่10
บลจ.เอ็มเอฟซี เฮ! ทาร์เก็ตฟันด์ SPOT10S7 กำไรเข้าเป้า 10% ใช้เวลา 4 เดือน ชูเป็นกองที่ 10 ของปี
25 ธ.ค. 2555

บลจ.เอ็มเอฟซี เฮ! ทาร์เก็ตฟันด์ SPOT10S7 กำไรเข้าเป้า 10% ใช้เวลา 4 เดือน ชูเป็นกองที่ 10 ของปี
น.ส.ประภา ปูรณโชติ กรรมการผู้จัดการ บริษัทหลักทรัพย์จัดการกองทุน (บลจ.) เอ็มเอฟซี เปิดเผยว่า กองทุนเปิดเอ็มเอฟซี สปอท 10 ซีรี่ส์ 7 (SPOT10S7) สร้างผลตอบแทนให้ผู้ถือหน่วยลงทุนได้ประมาณ 10% ภายในเวลาเพียง 4 เดือน โดยผู้ถือหน่วยลงทุนจะได้รับเงินคืนหน่วยลงทุนละประมาณ 11 บาทต่อหน่วยลงทุนวันที่ 24 ธ.ค. 2555 
บริษัทจะสับเปลี่ยนหน่วยลงทุนทั้งหมดไปยังกองทุนเปิดเอ็มเอฟซี พันธบัตรตลาดเงิน ซึ่งเป็นกองทุนรวมตลาดเงินที่มีความมั่นคง ที่เน้นลงทุนในตราสารหนี้ภาครัฐในประเทศ เพื่อสนับสนุนการลงทุนอย่างต่อเนื่องของผู้ถือหน่วยลงทุนต่อไป
สำหรับปัจจัยความสำเร็จของกองทุน SPOT10S7 มาจากจังหวะการลงทุนในไทยที่เหมาะสม เพราะกำไรของบริษัทจดทะเบียน (บจ.) ในตลาดหลักทรัพย์ปีนี้ขยายตัวโดดเด่นกว่าภูมิภาค ในขณะที่มูลค่าตลาดไม่แพง เพราะตลาดหุ้นไทยปรับตัวลงมา 910% จากจุดสูงสุด ทำให้ตลาดหุ้นไทยขายอยู่ที่ระดับสัดส่วนราคาต่อกำไรต่อหุ้น (พี/อี) 11.5 เท่า จึงเป็นโอกาสที่ดีในการสร้างผลตอบแทนประมาณ 10% จากเป้าหมายดัชนีปีนี้ของเอ็มเอฟซี
“ปีนี้ถือเป็นอีกหนึ่งปีทองสำหรับทาร์เก็ตฟันด์ ซึ่งเอ็มเอฟซีได้บริหารกองทุนทาร์เก็ตฟันด์จนสามารถถึงเป้าหมายผลตอบแทนที่ตั้งไว้ถึง 10 กองทุน” น.ส.ประภา กล่าว
โดยเป็นกองทุนที่ลงทุนในต่างประเทศ 1 กองทุน และกองทุนที่เน้นการลงทุนในหุ้นไทยเป็นหลัก 9 กองทุน นอกจากนี้แล้ว ในเดือนธันวาคมนี้ เอ็มเอฟซียังได้จ่ายเงินผลตอบแทนที่เข้าเป้าหมายครั้งที่หนึ่งร้อยละ 5 ของกองทุนเปิดเอ็มเอฟซี สปอท 55 (SPOT 55) และกองทุนเปิดเอ็มเอฟซี สปอท 55 ซีรี่ส์ 2 (SPOT 55S2) ซึ่งทาร์เก็ตฟันด์ทั้งสองกองทุนมีรูปแบบใหม่คือ ตั้งเป้าหมายที่ตั้งไว้ร้อยละ 10 ภายใน 10 เดือน โดยทยอยจ่ายผลตอบแทนร้อยละ 5 รวมสองครั้ง